BEGRUNDELSE

1.BAGGRUND FOR FORSLAGET

•Forslagets begrundelse og formål

Det Forenede Kongerige meddelte den 29. marts 2017 sin beslutning om at udtræde af Unionen i henhold til artikel 50 i traktaten om Den Europæiske Union. I overensstemmelse med artikel 50 førte Den Europæiske Union forhandlinger med Det Forenede Kongerige om en aftale om de nærmere bestemmelser for landets udtræden ("udtrædelsesaftalen"), idet der blev taget hensyn til rammen for landets fremtidige forbindelser med Unionen. I henhold til betingelserne i udtrædelsesaftalen er Det Forenede Kongerige ikke længere medlem af Den Europæiske Union siden den 31. januar 2020, og Unionens primære og afledte ret ophører med at finde anvendelse på Det Forenede Kongerige efter overgangsperiodens udløb den 31. december 2020.

Rådets forordning (EF) nr. 428/2009 af 5. maj 2009 ("forordningen") om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse indfører en fælles kontrolordning for udførsel af produkter med dobbelt anvendelse i overensstemmelse med medlemsstaternes og Den Europæiske Unions (EU) internationale tilsagn og forpligtelser. I henhold til forordningen kræves der en tilladelse til udførsel af produkter med dobbelt anvendelse til tredjelande. Denne tilladelse kan være individuel, global eller generel.

For at støtte EU's konkurrenceevne og skabe lige vilkår for alle EU-eksportører og samtidig sikre et højt sikkerhedsniveau og fuld overholdelse af internationale forpligtelser indeholder Rådets forordning (EF) nr. 428/2009 bestemmelser om "generelle EU-udførselstilladelser" for udførsel af visse produkter med dobbelt anvendelse til visse tredjelande på visse betingelser. Navnlig indeholder bilag IIa til forordningen bestemmelser om en generel EU-udførselstilladelse ("EU001") for visse transaktioner med lav risiko, f.eks. udførsel til Australien, Canada, Japan, New Zealand, Norge, Schweiz (herunder Liechtenstein) og USA.

For at afbøde disse risici og virkningerne af Det Forenede Kongeriges udtræden af Unionen er det derfor hensigtsmæssigt at tilføje Det Forenede Kongerige til forordningens bilag IIa og derfor kontrollere udførslen til Det Forenede Kongerige i henhold til den generelle EU-udførselstilladelse EU001. Der er flere grunde til, at Det Forenede Kongerige bør føjes til listen over lande, der er omfattet af EU001:

·Det Forenede Kongerige er part i de relevante internationale traktater, deltager i internationale ikkespredningsregimer og opretholder fortsat fuld overholdelse af samtlige forpligtelser og tilsagn i den forbindelse.

·Det Forenede Kongerige anvender forholdsmæssige og passende kontroller, der effektivt tager højde for overvejelser om den tiltænkte endelige anvendelse og faren for omdirigering, i overensstemmelse med bestemmelserne og målene i denne forordning.

Det vil derfor ikke påvirke EU's og den internationale sikkerhed negativt at tilføje Det Forenede Kongerige til listen over lande, der er omfattet af EU001, samtidig med at der sikres en ensartet og konsekvent anvendelse af kontrollen i hele Unionen og skabes lige vilkår for EU's eksportører.

•Sammenhæng med Unionens politik på andre områder

I EU's kontrolordning for udførsel af produkter med dobbelt anvendelse fastsættes det, at udførselstilladelser normalt udstedes af de nationale kompetente myndigheder på grundlag af vurderinger fra sag til sag. Et krav om en særlig udførselstilladelse for så vidt angår Det Forenede Kongerige vil sandsynligvis medføre en betydelig administrativ byrde for eksportører og kompetente myndigheder og risikerer at skabe ulige vilkår for eksportører i medlemsstaten, hvilket således vil påvirke det indre markeds og den fælles handelspolitiks gode funktion. Disse skadelige virkninger kan afbødes ved at tilføje Det Forenede Kongerige til listen over bestemmelsessteder, der er omfattet af EU001. Dette forslag er således i overensstemmelse med den generelle tilgang til nødforanstaltninger for at imødegå Det Forenede Kongeriges udtræden uden en aftale.

I betragtning af at Det Forenede Kongerige er et vigtigt mål for udførsel af produkter med dobbelt anvendelse, og at det tilstræber og sikrer fuld overholdelse af relevante internationale forpligtelser og tilsagn, er tilføjelsen af Det Forenede Kongerige til listen over bestemmelsessteder, der er omfattet af EU001, desuden i overensstemmelse med målene for denne forordning for så vidt angår EU's og den internationale sikkerhed, samtidig med, at det er i overensstemmelse med, hvordan udførsel af produkter med dobbelt anvendelse til andre lande (som befinder sig i en situation, der kan sammenlignes med Det Forenende Kongeriges for så vidt angår målene med forordningen) kontrolleres i henhold til EU-retten.